¿Por qué no te callas?

"¿Por qué no te callas?" [poɾˈke no te ˈkaʎas] ('Miks sa vait ei ole?' või 'Miks sa vait ei jää?') on lause, mille Hispaania kuningas Juan Carlos I ütles 2007. aasta Iberoameerika tippkohtumisel Santiagos Venezuela presidendile Hugo Chávezele, kui see Hispaania peaministri José Luis Rodríguez Zapatero kõnet korduvalt katkestas.

 Sündmuste käik 
Kohtumisel 10. novembril 2007 pahandas Zapatero Chávezt märkusega, et Ladina-Ameerika peab saama investoritele ligitõmbavamaks, et võidelda aina kasvava vaesusega, Cháveze vasakpoolne poliitika peletab aga neid eemale.Tim Padgett. Behind the King's Rebuke to Chávez, time.com, 12. november 2007.

Pärast seda katkestas Chávez korduvalt Zapatero kõnet ning nimetas tema eelkäijat peaministriametis José María Aznari fašistiks ja ebainimlikumaks kui madu.Shut up, Spain king tells Chavez, news.bbc.co.uk, 10. november 2007. Peale selle süüdistas Chávez Aznari kaasaosaluses temavastases putšis 2002. aastal.

Zapatero vastas, et tema eelkäija Aznar, kelle poliitikat ta muidu kritiseerib, oli rahva poolt seaduslikult valitud.

Kuigi Hugo Cháveze mikrofon oli vahepeal välja lülitatud, kordas ta monotoonselt oma süüdistusi. Hispaania kuningas kummardus siis ettepoole ja ütles Chávezele: "¿Por qué no te callas?" Ta sinatas Chávezt. Järgnes korralekutsumine istungit juhatanud Tšiili presidendi Michelle Bacheleti poolt.YouTube'i video

Juan Carlos lahkus istungisaalist varsti pärast seda, kui Nicaragua president Daniel Ortega oli süüdistanud Hispaaniat sekkumises Nicaragua valimistesse ja kritiseerinud Hispaania energeetikaettevõtete kohalolekut Nicaraguas.El Rey Don Juan Carlos a Hugo Chávez: "¿Por qué no te callas?", Antena 3, 11. november 2007.

Ajaleht New York Times leidis, et vahejuhtum demonstreerib Hispaania endiselt keerulisi suhteid oma endiste asumaadega.When a Mother Country Tells Its Kid, ‘Shut Up’, nytimes.com, 25. november 2007.

Time Magazine'i arvates provotseeris Chávezt Zapatero väide, et Ladina-Ameerika vajab kasvavast vaesusest jagusaamiseks väliskapitali; Chávez peab süüdlaseks kapitalismi ning näeb lahendust ainult sotsialismis, mistõttu ta alustas sõnasõda "Aznari ja teiste vaba turu "fašistide" vastu.

Euroopa Liidu, Ladina-Ameerika ja Kariibi mere maade tippkohtumisel 2008 andis Hispaania valitsusjuht Chávezele edasi Juan Carlose lepitusläkituse.Zapatero transmite a Chávez un mensaje conciliador del Rey, elpais.com, 18. mai 2008. Juulis 2008 leidis Hispaania kuninga suveresidentsis Palma de Mallorcas aset Juan Carlose ja Cháveze lepituskohtumine. Hugo Chávez ütles seal vihjates Mallorca palavale ilmale, mis meenutavat talle Kariibi mere rannikut: "¿Por qué no vamos a la playa?" ("Miks me ei lähe randa?"Agencia Atlas: Chávez al Rey: ¿Por qué no vamos a la playa?, elpais.com, 25. juuli 2008.

 Lause populaarsus 
Hispaania ja Ladina-Ameerika noorte seas sai sellest kultuslause. Kiiresti läks käibele selle lausega mobiilihelin reggaeton'i taustaga. Humoristid kasutasid seda teemat kupleedes. Argentinas sai sellest lausest telekanali Telefe ühe saatesarja pealkiri.

 Vaata ka 
 Si tacuisses, philosophus mansisses

 Viited 

 Välislingid 
 Video saidil ElPais.com

Kategooria:Hispaaniakeelsed väljendid
Kategooria:2007
Kategooria:Popkultuur